Na osnovu člana 13 stav 1, člana 116 stav 4 i člana 117 stav 8 Zakona o sportu ("Sl. list Crne Gore" br. 044/18 ), člana 20 stav 1 tač. 24 i člana 46 stav 1 tač. 2 Statuta Opštine u okviru Glavnog grada - Golubovci ("Službeni list Crne Gore - opštinski propisi", broj 12/19), Skupština Opštine u okviru Glavnog grada - Golubovci, na Sjednici održanoj dana \_\_.\_\_.2019. godine, donijela je-

**ODLUKU**

**o finansiranju sporta i sportskih priredbi**

**Član 1**

 Ovom Odlukom se utvrdjuju uslovi, način i postupak raspodjele sredstava iz Budžeta Opštine u okviru Glavnog grada – Golubovci (u daljem tekstu: Opština), opredijeljenih za finansiranje sporta.

**Član 2**

 Svi izrazi koji se u ovoj Odluci koriste za fizička lica u muškom rodu podrazumijevaju iste izraze u ženskom rodu.

**Član 3**

 Sport u smislu ove Odluke je djelatnost kojom se djeci, omladini i gradjanima omogućava očuvanje, unapredjenje i razvoj psihofizičkih sposobnosti i sportskih znanja, zadovoljavanje potreba za kretanjem i igrom, sportsko izražavanje i stvaralaštvo i postizanje sportskih rezultata na svim nivoima takmičenja.

 Djelatnost sporta obavljaju sportski subjekti u skladu sa Zakonom o sportu i sportskim pravilima.

**Član 4**

 Sredstva iz Budžeta Opštine opredijeljena za sport raspodjeljuju se na sljedeći način:

* sufinansiranje programa rada sportskih klubova i sportsko-rekreativnih društava, u visini od 80% planiranih sredstava;
* finansiranje i sufinansiranje sportskih priredbi, u visini od 10% planiranih sredstava;
* ostala sredstva za sport, u visini od 10% planiranih sredstava.
1. **Sufininsiranje programa rada sportskih klubova i sportsko-rekreativnih društava**

**Član 5**

Sufinansiranje programa rada sportskih klubova i sportsko-rekreativnih društava vrši se na osnovu javnog konkursa (u daljem tekstu: Konkurs).

 Konkurs se raspisuje u roku od 30 dana od dana usvajanja Budžeta Opštine za tekuću godinu.

 Konkurs se objavljuje na web stranici Opštine, oglasnoj tabli, na lokalnom radio emiteru i u jednom dnevnom listu koji se distribuira na teritoriji Opštine.

 Rok za podnošenje prijave je 15 dana od dana objavljivanja Konkursa.

 **Član 6**

 Sredstva za sufinansiranje, sportski klub i sportsko-rekreativno društvo može ostvariti ukoliko ispunjava sljedeće uslove:

* da je registrovan u skladu sa zakonom;
* da ima sjedište na teritoriji Opštine;
* da je od njegovog osnivanja do prijave na Konkurs protekla najmanje 1 godina;
* da je najkasnije do 31.janura, godine u kojoj se objavljuje Konkurs, dostavio finansijski izvještaj o utrošku odobrenih sredstava na Konkursu iz prethodne godine, u skladu sa zakonom;
* da učestvuje u redovnom sistemu takmičenja u okviru grane sporta, u skladu sa sportskim pravilima;
* da nema blokadu poslovog računa i poreski dug.

**Član 7**

Za ocjenu programa i utvrđivanje visine sredstava koja se dodjeljuju sportskom klubu ili sportsko-rekretivnom društvu, predsjednik opštine (u daljem tekstu: Predsjednik) obrazuje komisiju (u daljem tekstu: Komisija).

Komisija iz stava 1 ovog člana ima pet članova.

Mandat Komisije je četiri godine.

Aktom o obrazovanju Komisije utvrđuje se sastav, zadaci i druga pitanja od značaja za njen rad.

**Član 8**

 Prijava na Konkurs se podnosi na obrascu koji je dio Konkursa.

 Komisija će po isteku roka za prijavu sačiniti listu blagovremenih i potpunih prijava.

Neblagovremene ili nepotpune prijave se neće razmatrati.

Na osnovu liste iz stava 2 ovog člana Komisija sačinjava izvještaj sa predlogom programa sportskih klubova, odnosno sportsko-rekreativnih društava koji će se finansirati iz Budžeta, i iznos tih sredstava.

Komisija podnosi izvještaj Predsjedniku u roku od 15 dana od dana završetka Konkursa.

**Član 9**

 Kriterijumi za raspodjelu sredstava su:

* rang takmičenja;
* broj prijavljenih takmičarskih selekcija;
* ostvareni rezultat u takmičarskoj sezoni;
* učešće u KUP takmičenju;
* masovnost;

**Član 10**

Na osnovu izvještaja iz člana 8 stav 5 ove Odluke, Predsjednik donosi odluku o dodjeli sredstava za sprovođenje programa sportskih klubova, odnosno sportsko-rekreativnih društava.

Odluka iz stava 1 ovog člana donosi se u roku od 8 dana od dana podnošenja izvještaja od strane Komisije.

 Odluka iz stava 1 ovog člana se objavljuje na web stranici Opštine.

Sredstva dodijeljena sportskim klubovima, odnosno sportsko-rekreativnim društvima isplaćuju se kvartalno, srazmjerno ostvarenju tekućeg Budžeta Opštine.

**Član 11**

Sportski klubovi, odnosno sportsko-rekreativna društva, kojima su odlukom iz člana 11 ove Odluke dodijeljena sredstva za sprovođenje programa potpisuju sa Opštinom ugovor kojim se preziciraju prava i obaveze ugovornih strana.

Ugovor iz stava 1 ovog člana može se raskinuti ako jedna od ugovornih strana ne poštuje svoje obaveze.

U slučaju iz stava 2 ovog člana obustavlja se dalje sufinansiranje.

**Član 12**

Sportski klub ili sportsko-rekreativno društvo kome su odlukom dodijeljenja sredstva i koja je sa Opštinom potpisala ugovor, dužan je da dodijeljena sredstva troši namjenski, u skladu sa Zakonom o sportu.

Ukoliko sportski klub, odnosno sportsko-rekreativno društvo, nakon zaključenja ugovora istupi iz takmičenja koja propisuje matični sportski savez, gubi pravo daljeg sufinansiranja.

Sportski klub, odnosno sportsko-rekreativno društvo, je dužno da Opštini podnese polugodišnji i završni, odnosno godišnji izvještaj o utrošku dodijeljenih sredstava, koji je usvojila skupština te sportske organizacije.

U slučaju da sportska organizacija, u roku preciziranim ugovorom, ne podnese izvještaj iz stava 1 ovog člana ili ne dokaže da su sredstva namjenski trošena, obustaviće se dalje finansiranje programa sportske organizacije.

U slučaju kada sportska organizacija ne može da dokaže da su sredstva trošena namjenski, dužna je da vrati nenamjenski utrošena sredstva, a ako ne izvrši povraćaj tih sredstava ne može učestvovati na narednom javnom konkursu za sufinansiranje sportskih klubova, odnosno sportsko-rekreativnih društava.

Kontrolu izvještaja iz stava 3 ovog člana vrši Opština.

1. **Finansiranje i sufinansiranje sportskih priredbi**

**Član 13**

 Iz Budžeta Opštine se finansiraju i sufinansiraju sportske priredbe koje se održavaju na teritoriji Opštine ili su od značaja za Opštinu.

Sportske priredbe se organizuju u obliku sportskih manifestacija (festivali, susreti, smotre, igre i sl.) i sportskih takmičenja.

Obrazloženi zahtjev za finansiranje, odnosno sufinansiranje, sa procjenom ukupnih troškova, organizator sportske priredbe podnosi predsjedniku Opštine, najkasnije 30 dana prije održavanja sportske priredbe.

Sredstva za finansiranje, odnosno sufinansiranje sportske priredbe predsjednik Opštine odobrava zaključkom.

Organizator sportske priredbe kome su odobrena sredstva, dužan je da po završetku priredbe, a najkasnije u roku od 15 dana, dostavi Opštini izvještaj o utrošenim sredstvima.

1. **Ostala sredstva za sport**

**Član 14**

Ostala sredstva za sport dodjeljuju se zaključkom predsjednika Opštine, na osnovu obrazloženog zahtjeva korisnika sredstava, a namijenjena su za:

* sportiste sa vrhunskim rezultatima u sportu i perspektivne sportiste;
* nagrade za postignute rezultate u sportu;
* podršku školskom sportu;
* podršku sportu lica sa invaliditetom;

Korisnici sredstava iz stava 1 ovog člana, dužni su u roku od 15 dana od dana realizacije sportskih aktivnosti ili programa, podnesu izvještaj o utrošenim sredstvima.

1. **Prelazne i završne odrdbe**

**Član 15**

Sredstva dodijeljena sportskim klubovima, odnosno sportsko-rekreativnim društvima prije donošenja pravosnažne odluke o raspodjeli sredstava na osnovu Konkursa, biće uključena u ukupan iznos dodijeljenih sredstava.

**Član 16**

 Ova Odluka stupa na snagu osmog dana od dana objavljivanja u "Službenom listu Crne Gore - opštinski propisi".

Broj:22-030/19- \_\_\_\_\_

Anovi, \_\_.\_\_.2019.godine

**Skupština opštine u okviru Glavnog grada – Golubovci**

**Predsjednik Skupštine**

**Ratko Sijepović**

**Obrazloženje**

 **Pravni osnov :**

 Pravni osnov za donošenje ove odluke sadržan je u članovima 13 stav 1 kojim je propisano da se stvarivanje javnog interesa u sportu obezbjeđuje država i opština, opština u okviru Glavnog grada, Glavni grad i Prijestonica, članom i 116 stav 4 Zakona o sportu („Službeni list CG“, br. 44/18), kojim je propisano da se programi sportskih klubova i sportsko-rekreativnih društava mogu sufinansirati iz budžeta opštine na čijoj teritoriji se nalazi sjedište sportskog kluba, te da se shodno članu 117 stav 8 istog Zakona uslovi, način, postupak i kriterijumi za dodjelu sredstava, kao i za kontrolu nad realizacijom programa sportskih organizacija, bliže utvrđuju propisom opštine.

Članom 20 stav 1 tačka 24 Statuta opštine u okviru Glavnog grada - Golubovci ("Službeni list Crne Gore - opštinski propisi"), propisano je da Opština stvara uslove za unapređivanje sporta i sportske rekreacije, odmora i rekreacije djece, omladine i odraslih i za održavanje objekata u tim oblastima, te članom 46 stav 1 tačka 2 da Skupština Opštine donosi propise i druge opšte akte.

 **Razlozi za donošenje Odluke:**

 Razlozi za donošenje ove Odluke sadržani su u potrebi uređivanja ove oblasti u skladu sa važećim Zakonom o sportu i nastojanjima Opštine da unaprijedi i pospješi razvoj sporta, kao i da utvrdi način i postupak raspodjele i usmjeravanja sredstava iz Budžeta Opštine opredijeljenih za finansiranje sporta.

 Ovom odlukom predviđeno je da se sredstva iz Budžeta koriste za sufinansiranje programa rada sportskih klubova, sportsko-rekreativnih društava, finansiranje sportskih priredbi i ostale namjene, kao što je razvoj školskog sporta, razvoj sporta lica sa invaliditetom, nagrade najboljim sportistima i podrška sportistima sa vrhunskim rezultatima i perspektivnim sportistima.

 Naime, kako bi se izvršio bolji uvid, te racionalnije finansiranje sporta, to su ovom odlukom propisani bliži kriterijumi za raspodjelu sredstava iz Budžeta Opštine, dok je transparentnost finansiranja obezbijeđena objavljivanjem odluke o sufinansiranju programa rada sportskih klubova i sportsko-rekreativnih društava na web stranici Opštine.